Fontos fejleményről számolt be Varga Judit
Az igazságügyi miniszter az átláthatóságot és a számonkérhetőséget is szeretné mielőbb viszontlátni.
A koronavírus-járvány komoly kihívások elé állította az egész világot, azonban a Digitális Szabadság Bizottságban a munka ez idő alatt sem szünetelt. Fontos fejlemény, hogy felállításra került a Facebook Felügyelőbizottsága, amely sajtóinformációk szerint az online térben közzétett tartalmak eltávolításával, felülvizsgálatával foglalkozik

– adta hírül az igazságügyi miniszter hivatalos közösségi oldalán kedden.

Varga Judit álláspontja szerint mindenképpen tisztázni szükséges, hogy a Felügyelőbizottság eljárásában az átláthatóság és a politikai semlegesség követelményei teljesülnek-e, illetve, hogy a testület milyen viszonyban áll a jogviták eldöntésére egyébként hatáskörrel rendelkező nemzeti bíróságokkal.

A tárcavezető közölte, ezeknek a kérdéseknek a megválaszolása érdekében levéllel fordultak a Facebook regionális igazgatójához.

Beszámolt arról is, hogy időközben elkészült továbbá a Magyarországon leginkább elterjedt digitális platformok adatkezelési gyakorlatának jellegzetességeit taglaló online útmutató is, melynek elsődleges célja a felhasználói tudatosság növelése.

  „A Bizottság munkájának eredményességét mi sem bizonyítja jobban, minthogy az elmúlt időszakban több tucat állampolgári visszajelzés érkezett, melyek számos esetben épp az online felületek átláthatatlan működését és cenzúráját kifogásolták. A Digitális Szabadság Bizottságot azzal a céllal hoztuk létre, hogy a technológiai óriáscégek működését a demokratikus alapjogok, a személyes szabadságjogok és a jogállami működése szempontjából vizsgáljuk. Éppen ezért olyan demokratikus alapértékeket szeretnénk viszontlátni a nagy techcégek működésében, mint az átláthatóság és a számonkérhetőség”

– írta Facebook bejegyzésében Varga Judit.
Digitális Szabadság Bizottság Varga Judit igazságügyi miniszter